題旌德虞令觀妙菴
作者：郭祥正
朝代：宋

paragraphs: 深溪徹寒鑑，蒼山開翠屏。
結菴當此間，觀妙題其扃。
借問觀何妙，伊人養性靈。
豈爲娛耳目，是將達神明。
滯有乃爲病，趨無亦何營。
外感適變化，中虛藏窅冥。
夜深片月散，林鳥三四聲。
寥寥太古風，吹我襟嘗惺。
逍遙形骸外，浩蕩天地情。
未能同子樂，聊用歌強名。